**María Fernanda Espinosa Garcés** (s. 7. syyskuuta 1964) on ecuadorilainen poliitikko, diplomaatti ja runoilija. Hän oli Yhdistyneiden kansakuntien yleiskokouksen puheenjohtaja vuonna 2018. Sitä ennen hän oli toiminut Ecuadorin ulkoministerinä ja muissa ministerinviroissa sekä Ecuadorin pysyvänä edustajana Yhdistyneisiin kansakuntiin. Hän oli BBC:n sadan vaikutusvaltaisen naisen 100 Women -luettelolla vuonna 2019.

Poliittinen ura
---------------

Ministeri Espinosa Yasunin kansallispuistoa käsittelevän komitean puheenjohtajana New Yorkissa Yhdistyneiden kansakuntien 67. yleiskokouksen yhteydessä 25. syyskuuta 2012.
Espinosa on toiminut kahdesti Ecuadorin ulkoministerinä. Lisäksi hän on ollut maan puolustusministeri sekä luonnon- ja kulttuuriperinnön ministerinä. Vuonna 2008 hän oli Ecuadorin uutta perustuslakia laatineen kokouksen puheenjohtajan erityisneuvonantaja. Hänen ulkoministeriys kausillaan Ecuardor muun muassa päätti keskeyttää Yhdysvaltojen investointisopimuksen vuonna 2007. Espinosa yritti myös neuvotella Yhdistyneen kuningaskunnan kanssa, jotta Ecuadorin Lontoon suurlähetystössä ollut Julian Assange voisi poistua suurlähetystöstä. Espinosa nimitettiin Ecuadorin pysyväksi edustajaksi Yhdistyneisiin kansakuntiin New Yorkiin vuonna 2008 ja myöhemmin Geneveen.

Helmikuussa 2018 Ecuador esitti häntä Yhdistyneiden kansakuntien yleiskokouksen puheenjohtajaksi. Hän oli tuolloin Ecuadorin ulkoministeri. Kaikille pysyville edustajille ja tarkkailijoille lähetetyssä kirjeessään Espinosa kertoi tavoitteekseen muun muassa tuoda Yhdistyneitä kansakuntia lähemmäs ihmisiä. Kirjeessä hän sanoi, että ilmastonmuutosagendaa tulisi vahvistaa, ja että Pariisin ilmastosopimus on tärkeä saada toteutettua, mutta se on riittämätön. Hän myös korosti naisten panosta Yhdistyneiden kansakuntien tavoitteille ja muun muassa rauhanturvaamisessa.

Espinosa valittiin 73. Yhdistyneiden kansakuntien yleiskokouksen puheenjohtajaksi 5. kesäkuuta 2018. Hän on neljäs nainen tässä virassa. Edellinen nainen yleiskokouksen puheenjohtajana oli Haya Rashed Al-Khalifa, joka valittiin virkaan vuonna 2006. Espinosa sai äänestyksessä 128 ääntä ja hänen vastaehdokkaansa, Hondurasin suurlähettiläs Mary Flake sai niitä 62. Tyhjiä ääniä oli kaksi. Äänestys oli poikkeuksellinen, koska yleensä valitsemisvuorossa oleva alueellinen ryhmä valitsee yhden ehdokkaan, jonka yleiskokous hyväksyy. Latinalaisen Amerikan ja Karibian ryhmä ei kuitenkaan päässyt yhteisymmärrykseen Espinosan ja Flaken välillä.

Uuden ilmastosopimuksen *Global Pact for the Environment* valmistelun yhteydessä Espinosa sanoi, että yhteiskunnan, luonnon ja talouden suhde vaatii korjausta. Hänen mukaansa Yhdistyneiden kansakuntien piirissä tehtävä sopimus antaisi enemmän välineitä ilmastorajoitteiden valvomiselle.

Nigerialainen Tijjani Muhammad-Bande valittiin Espinosan seuraajaksi yleiskokouksen puheenjohtajana. Hän astui virkaansa 17. syyskuuta 2019.

Yksityiselämä
-------------

Espinosa sai kandidaatintutkinnon *Pontificia Universidad Católica del Ecuador* -yliopistosta soveltavasta lingvistiikasta. Hän suoritti *Facultad Latinoamericana de Ciencias Sociales Sede Ecuador* -yliopistossa maisterintutkinnon yhteiskuntatieteistä ja Amazonin tutkimuksesta sekä lisensiaatintutkinnon antropologiasta ja politiikan tutkimuksesta. Hänellä on myös opintoja Rutgersin yliopistosta Yhdysvalloissa.

Hän on julkaissut viisi runokokoelmaa ja sai vuonna 1990 Ecuadorin kansallisen runouspalkinnon.

Lähteet
-------

1. ↑  Espinosa, María Fernanda 1964- *Social Networks and Archival Context*. Viitattu 22.4.2020. (englanniksi)
2. ↑  BBC 100 Women 2019: Who is on the list this year? *BBC*.  16.10.2019. Viitattu 22.4.2020. (englanniksi)
3. 1 2 3  Biography YK:n yleiskokous. Viitattu 22.4.2020. (englanniksi)
4. ↑  Ecuador says won't extend U.S. investment treaty *Reuters*.  7.5.2007. Viitattu 22.4.2020. (englanniksi)
5. ↑  Hannula, Tommi: Ecuador haluaa Julian Assangen ulos lähetystöstään – Wikileaksin perustaja on pakoillut Britannian viranomaisia neljän seinän sisällä Lontoossa yli viisi vuotta *Helsingin Sanomat*.  10.1.2018. Viitattu 22.4.2020.
6. ↑  Laine, Linda: Ecuador pyysi Lontoossa piilottelevalle Wikileaksin perustajalle Julian Assangelle diplomaatti­statusta – Britannia kieltäytyi *Helsingin Sanomat*.  11.1.2018. Viitattu 22.4.2020.
7. ↑  Espinosa, María Fernanda: Ecuador Vision Statement  21.2.2018. Yhdistyneet kansakunnat. Viitattu 22.4.2020.
8. 1 2  Ecuadorian politician and poet becomes fourth woman to preside over UN General Assembly  5.6.2018. Yhdistyneet kansakunnat. Viitattu 22.4.2020. (englanniksi)
9. ↑  Campos, Rodrigo: Ecuador's foreign minister elected U.N. General Assembly president *Reuters*.  8.6.2018. Viitattu 22.4.2020. (englanniksi)
10. ↑  Malo, Sebastien: New environmental pact could face September vote, U.N. official says *Reuters*.  13.4.2019. Viitattu 22.4.2020. (englanniksi)
11. ↑  New General Assembly President brings ‘valuable insights’ into key UN challenges  17.9.2019. Yhdistyneet kansakunnat. Viitattu 22.4.2020. (englanniksi)

Aiheesta muualla
----------------

* Kuvia tai muita tiedostoja aiheesta **María Fernanda Espinosa** Wikimedia Commonsissa

* María Fernanda Espinosan kotisivut
* Kotisivu Yhdistyneiden kansakuntien yleiskokouksen puheenjohtajana

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Muut | 
* SNAC
* IdRef

 |

 |